กฎกระทรวงการอนุญาต การกำหนดอัตราค่าตอบแทนระยะเวลา และเงื่อนไขการลงทุนจัดให้มีหรือเข้าบริหารจัดการท่าเรือเรือหรือพาหนะสำหรับขนส่งข้ามฟาก ที่พักริมทางหรือสิ่งก่อสร้างอื่นใดในเขตทางหลวงพิเศษทางหลวงแผ่นดิน และทางหลวงสัมปทานพ.ศ. ๒๕๖๓[๑] อาศัยอำนาจตามความในมาตรา๕ วรรคหนึ่ง (๓) แห่งพระราชบัญญัติทางหลวง พ.ศ.๒๕๓๕ และมาตรา ๖๓ วรรคสอง แห่งพระราชบัญญัติทางหลวง พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติทางหลวง (ฉบับที่ ๒) พ.ศ. ๒๕๔๙ รัฐมนตรีว่าการกระทรวงคมนาคม ออกกฎกระทรวงไว้ดังต่อไปนี้ข้อ๑ ในกฎกระทรวงนี้ลงทุนหมายความว่า ลงทุนจัดให้มีหรือเข้าบริหารจัดการท่าเรือเรือหรือพาหนะสำหรับขนส่งข้ามฟาก ที่พักริมทางหรือสิ่งก่อสร้างอื่นใดในเขตทางหลวงที่ได้จัดสร้างขึ้น เพื่อประโยชน์แก่งานทางหรือผู้ใช้ทางเขตทางหลวง หมายความว่า เขตทางหลวงพิเศษ ทางหลวงแผ่นดิน หรือทางหลวงสัมปทานข้อ ๒ ให้ผู้ซึ่งได้รับการคัดเลือกโดยวิธีประมูลในการลงทุนในเขตทางหลวงยื่นคำขออนุญาตเป็นผู้ลงทุนต่อผู้อำนวยการทางหลวงคำขออนุญาตตามวรรคหนึ่ง ให้เป็นไปตามแบบที่ผู้อำนวยการทางหลวงกำหนดข้อ ๓ เมื่อผู้อำนวยการทางหลวงได้รับคำขอตามข้อ๒ แล้ว ให้เสนอเรื่องต่อรัฐมนตรีภายในสิบห้าวันนับแต่วันที่ได้รับคำขอเพื่อพิจารณาให้ความเห็นชอบเมื่อรัฐมนตรีให้ความเห็นชอบตามวรรคหนึ่งแล้วให้ผู้อำนวยการทางหลวงอนุญาตเป็นหนังสือให้ผู้ซึ่งได้รับการคัดเลือกโดยวิธีประมูลเป็นผู้ลงทุนต่อไปข้อ ๔ ในการอนุญาตเป็นผู้ลงทุนตามข้อ๓ ผู้อำนวยการทางหลวงอาจกำหนดอัตราค่าตอบแทนระยะเวลา และเงื่อนไขในการอนุญาต ตามหลักเกณฑ์และวิธีการ ดังต่อไปนี้ ทั้งนี้ ให้คำนึงถึงเงื่อนไขของสัญญาร่วมลงทุนด้วย(๑)อัตราค่าตอบแทนเป็นเงินหรือทรัพย์สิน โดยคำนึงถึงขอบเขตและวัตถุประสงค์ของการจัดให้มีการลงทุนประมาณการต้นทุนค่าใช้จ่ายและรายได้ของการลงทุน ประมาณการผลตอบแทน ระยะเวลา และเงื่อนไขการลงทุน(๒)ระยะเวลาในการอนุญาต ให้มีระยะเวลาไม่เกินห้าสิบปีนับแต่วันที่ผู้อำนวยการทางหลวงออกหนังสืออนุญาต โดยคำนึงถึงมูลค่าการลงทุนและผลตอบแทนที่ผู้ขออนุญาตแต่ละรายจะได้รับ(๓)เงื่อนไขในการอนุญาต ที่เกี่ยวกับการจัดการรักษาสิ่งแวดล้อม การป้องกันอุบัติภัยและแก้ไขปัญหาจราจร การปรับสภาพที่ดินและการรื้อย้ายสาธารณูปโภคการกำหนดลักษณะการใช้ประโยชน์ในพื้นที่ การกำหนดสัดส่วนพื้นที่ใช้สอย การจัดให้มีสิ่งอำนวยความสะดวกต่างๆ และการปลูกสร้างสิ่งปลูกสร้าง การปรับปรุงต่อเติมหรือการกระทำใด ๆ ในลักษณะเดียวกัน โดยคำนึงถึงความเหมาะสมและจำเป็นแก่งานทางหรือผู้ใช้ทางให้ไว้ ณวันที่ ๒๕ มิถุนายน พ.ศ. ๒๕๖๓ศักดิ์สยามชิดชอบรัฐมนตรีว่าการกระทรวงคมนาคมหมายเหตุ:- เหตุผลในการประกาศใช้กฎกระทรวงฉบับนี้ คือ โดยที่มาตรา ๖๓ แห่งพระราชบัญญัติทางหลวงพ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติทางหลวง (ฉบับที่ ๒) พ.ศ. ๒๕๔๙ บัญญัติให้การอนุญาตแก่ผู้ซึ่งได้รับการคัดเลือกโดยวิธีประมูลเป็นผู้ลงทุนจัดให้มีหรือเข้าบริหารจัดการท่าเรือ เรือหรือพาหนะสำหรับขนส่งข้ามฟาก ที่พักริมทางหรือสิ่งก่อสร้างอื่นใดในเขตทางหลวง ให้เป็นไปตามหลักเกณฑ์และวิธีการที่กำหนดในกฎกระทรวงประกอบกับในปัจจุบันกรมทางหลวงมีโครงการพัฒนาที่พักริมทางในเขตทางหลวงสายต่างๆ ด้วยวิธีการคัดเลือกเอกชนร่วมลงทุน ดังนั้น เพื่อเป็นการพัฒนาสิ่งอำนวยความสะดวกต่างๆ ในเขตทางหลวงพิเศษ ทางหลวงแผ่นดิน และทางหลวงสัมปทานให้เป็นไปอย่างมีประสิทธิภาพและสนองต่อความต้องการของประชาชนสมควรกำหนดหลักเกณฑ์และวิธีการอนุญาตการกำหนดอัตราค่าตอบแทนระยะเวลา และเงื่อนไขการลงทุนจัดให้มีหรือเข้าบริหารจัดการท่าเรือ เรือหรือพาหนะสำหรับขนส่งข้ามฟากที่พักริมทาง หรือสิ่งก่อสร้างอื่นใดในเขตทางหลวงดังกล่าวจึงจำเป็นต้องออกกฎกระทรวงนี้พิไลภรณ์/จัดทำ๕ สิงหาคม ๒๕๖๓สุภาทิพย์/ตรวจ๖ สิงหาคม ๒๕๖๓[๑] ราชกิจจานุเบกษาเล่ม ๑๓๗/ตอนที่ ๕๐ ก/หน้า ๓/๒ กรกฎาคม ๒๕๖๓